paragraph_text: Shvatimo li jezik kao sustav znakova koji je – kao sustav određen relativnim odnosima svojih elemenata – apstraktan, dolazi se do zaključka da jezikoslovlje proučava i sustav, ono apstraktno, ali i realizaciju tog sustava, ono konkretno što je rezultat psihofizičkog djelovanja. Jezikoslovlje tako proučava i psihološke, fizikalne, kognitivne i dr. procese. Kao dokaz neovisnosti jezika i njegove artikulacije može se navesti činjenica da se i sustav znakova koji omogućava sporazumijevanje gluhim osobama naziva jezikom. Ne postoji univerzalni znakovni jezik, govorimo o britanskom znakovnom jeziku (BSL), američkom znakovnom jeziku (ASL), ali i hrvatskom znakovnom jeziku (HZJ).